अब ज्ञान की क़ीमत है और क़ीमत बहुत ज़्यादा है और इस बात का सबूत है दिल्ली के प्रगति मैदान में चल रहा 'विश्व पुस्तक मेला 2014.'इस बार पुस्तक मेले की थीम है 'कथासागर'. इस थीम का मुख्य उद्देश्य बच्चों को उनकी मनपसंद कहानियों और चरित्रों के माध्यम से किताबों की दुनिया से जोड़ना है.



(पटना का पुस्तक मेला)यहाँ बच्चों को छोटा भीम भी मिलेगा और शिन चेन भी, यहाँ पंचतंत्र की कथाएं भी हैं और 'फेयरी टेल्स' भी. पुस्तक मेले में आए बच्चे भी इसे काफ़ी इंज्वॉय कर रहे हैं.केंद्रीय विद्यालय रजोकरी से आए बच्चों की टोली से जब मैंने मुलाकात की तो वो काफ़ी खुश नज़र आ रहे थे. तीसरी क्लास में पढने वाले ऋषभ ने कहा, "मुझे तो ऐसा लग रहा है कि जैसे किसी कहानी में आ गया हूँ."वहीं दसवीं क्लास में पढ़ने वाली रोशनी बेहद खुश नज़र आ रही थीं, "मैं इस बार स्कूल की तरफ से आई हूँ लेकिन वीकेंड पर पापा-मम्मी के साथ भी आना चाहूंगी और खूब सारी किताबें ख़रीदूंगी."बच्चों के चेहरे की ख़ुशी से तो ऐसा ही लग रहा था कि जैसे बच्चे किसी परीलोक में आ गए हैं लेकिन परीलोक में आने का टिकट भले ही सस्ता है लेकिन यहाँ का सामान काफ़ी महंगा है.रजोकरी केंद्रीय विदयालय की टीचर का कहना था कि वैसे तो ये इवेंट बहुत अच्छा है लेकिन यहाँ किताबें काफ़ी महंगी हैं.उन्होंने कहा, "मेरे स्कूल से आए बच्चे बहुत कुछ ख़रीदना चाहते हैं लेकिन किताबों के दाम उनकी पहुँच से बाहर हैं. ऐसा नहीं है कि किताबों के दाम सिर्फ बच्चों की पहुँच से बाहर हैं बल्कि अभिभावकों को भी किताबें ख़रीदने में परेशानी उठानी पड़ रही हैं."



(शब्दों की नैया)लाजपत नगर से आईं सिमरन का कहना है, "किताबें बच्चों के लिए हैं लेकिन क़ीमतें बड़ों की पहुँच से भी बाहर हैं. दो साल के बच्चे के लिए एक्टिविटी बुक की क़ीमत 200 रुपए है. ऐसे में कौन पैसे ख़र्च करेगा." अभिभावकों की इस मजबूरी को आयोजक भी समझ रहे हैं.नेशनल बुक ट्रस्ट के डायरेक्टर एमए सिकंदर का कहना है, "गुज़रे सालों में प्रिंटिंग और कागज की क़ीमतों में भारी इजाफ़ा हुआ है और अब लेखकों की रॉयल्टी भी बढ़ गई है. रही सही कसर किताबों की मार्केटिंग करने में निकल जाती है. ऐसे में क़ीमतों में इजाफ़ा होना लाज़मी है लेकिन नेशनल बुक ट्रस्ट के स्टॉल पर अब भी आपको 20 रुपए में अच्छी किताब मिल जाएगी."किताबों की इस बढ़ती क़ीमत से कुछ अभिभावक बिल्कुल परेशान नहीं थे. रोहिणी से आए सुधीर का कहना था, "आप जंक फ़ूड खाने-पीने में 1000 रुपए बिना सोचे समझे ख़र्च कर देते हैं तो ज्ञान के लिए थोड़ी ज़्यादा क़ीमत भी देनी पड़े तो मंज़ूर है. मैं अपने बेटे को कई सारी किताबें दिलाऊंगा."



(सलमान रुश्दी को रोका गया)एक्टर इरफान का भी मानना है, "किताबें ज्ञान का खज़ाना है और ज्ञान मिल रहा हो तो मोल भाव नहीं देखना चाहिए."पूरी बात का अगर सार निकालें तो निचोड़ यही निकलता है कि भले ही किताबों की क़ीमत कितनी भी क्यों न बढ़ जाए अगर ज्ञान मिल रहा है तो उसे ले लीजिए क्योंकि ज्ञान की वाकई कोई क़ीमत नहीं होती.(बीबीसी हिन्दी के 



एंड्रॉएड ऐप के लिए आप 



यहां क्लिक कर सकते हैं. आप हमें 



फ़ेसबुक और 



ट्विटर पर फ़ॉलो भी कर सकते हैं.)